•Végrehajtási tervek, valamint a nyomon követés, az értékelés és a jelentéstétel szabályai

•Magyarázó dokumentumok

A Bíróság 2019. július 8-i ítéletében és ezt követő ítélkezési gyakorlatában egyértelművé tette, hogy a tagállami átültető intézkedések Bizottságnak való bejelentése során a tagállamoknak kellően egyértelmű és pontos információval kell szolgálniuk, és az irányelv valamennyi rendelkezésére vonatkozóan meg kell adniuk, hogy mely tagállami rendelkezés(ek) biztosítják az átültetését.

•A javaslat egyes rendelkezéseinek részletes magyarázata

Csak a tanácsi irányelv azon rendelkezéseihez fűzünk magyarázatot, amelynek ez a javaslat a módosítását javasolja.

1. A mobilis uniós polgárok választási információkhoz való hozzáférésének megkönnyítése érdekében a 12. cikk szigorúbb követelményeket állapít meg a mobilis uniós polgároknak nyújtandó, választással kapcsolatos tájékoztatására vonatkozóan. A javaslat előírja a tagállamok számára, hogy jelöljenek ki olyan hatóságokat, amelyek proaktív módon tájékoztatják a területükön tartózkodó mobilis uniós polgárokat az európai parlamenti választásokon választópolgárként vagy jelöltként való névjegyzékbe vétel feltételeiről és részletes szabályairól, azelőtt és azt követően, hogy választási célokból vagy a 2004/38/EK irányelvben meghatározott célból névjegyzékbe vennék őket. Ennek keretében sor kerülhet információszolgáltatásra, a kommunikációs eszközök alkalmazását pedig hozzáigazíthatják a választópolgárok konkrét csoportjaihoz, például a fiatal választókhoz.

Annak érdekében, hogy a mobilis uniós polgárok jobban megismerjék és megértsék az európai parlamenti választásokon való névjegyzékbe vételre és részvételre vonatkozó eljárásokat és gyakorlatokat, ugyanez a cikk előírja a tagállamok által kijelölt hatóságok számára, hogy tájékoztassák a választópolgárként vagy jelöltként névjegyzékbe vett mobilis uniós polgárokat a következőkről:

a) névjegyzékbe vételük helyzete;

b) a választás időpontja, valamint a szavazás módja és helye;

c) a választópolgárok és a jelöltek jogaira és kötelezettségeire vonatkozó releváns szabályok, beleértve a tilalmakat és összeférhetetlenségeket, valamint a választási szabályok megsértése miatti szankciókat;

d) azok az eszközök, amelyek segítségével további információkhoz lehet jutni a választások megszervezésével kapcsolatban, beleértve a jelöltek jegyzékét is.

Az (EU) 2018/1724 rendelet értelmében a tagállamoknak gondoskodniuk kell arról, hogy a felhasználók a tagállami weboldalakon könnyen hozzáférhessenek az európai parlamenti választásokon való részvételre vonatkozó felhasználóbarát, naprakész, pontos és kellőképpen átfogó információkhoz. A tagállamok különböző kommunikációs eszközöket és csatornákat használnak. Ezért az egységesség biztosítása érdekében a kezdeményezés ennek megfelelően előirányozza az (EU) 2018/1724 rendeletben meghatározott minőségi követelmények kiterjesztését a tagállamok által a mobilis uniós polgárok számára közvetlenül és egyénre szólóan nyújtott hivatalos választási tájékoztatásra is.

A hozzáférhetőség fokozása és tájékozottság javítása érdekében a tagállamok kötelesek a lakóhely szerinti tagállam hivatalos nyelvét és az Unió egy olyan hivatalos nyelvét használni, amelyet a területén tartózkodó lehető legtöbb uniós polgár széles körben megért. A tagállamok támaszkodhatnak a Your Europe portálra is. A mobilis uniós polgárok választópolgárként és jelöltként történő névjegyzékbe vétele céljából benyújtandó adatokkal kapcsolatos módosítások a kapcsolattartási adatok bevezetése mellett azt is lehetővé teszik, hogy a tagállamok elektronikus csatornákat használjanak az információk közvetlen közlésére. Az inkluzív választási részvétel biztosítása érdekében a kezdeményezés akadálymentességi követelményeket is meghatároz a fogyatékossággal élő és az idősebb személyeknek nyújtott tájékoztatás tekintetében, amihez az ENSZ Fogyatékossággal Élő Személyek Jogainak Bizottsága által a fogyatékossággal élő személyek jogairól szóló ENSZ-egyezmény 21. cikkével kapcsolatban tett általános észrevételek jelentettek inspirációt.

2. A mobilis uniós polgárok előtt álló adminisztratív akadályok csökkentése érdekében a javaslat (9. és 10. cikk) az I. és II. mellékletben szereplő egységes mintákat vezet be hivatalos nyilatkozatokhoz, amelyeket a mobilis uniós polgároknak be kell nyújtaniuk ahhoz, hogy választópolgárként és jelöltként névjegyzékbe vegyék őket. A mobilis uniós polgárok azonosításának megkönnyítése érdekében, az általános adatvédelmi rendelet 5. cikke (1) bekezdésének d) pontjában szereplő pontosság elvének megfelelően a jelenlegi adatok kiegészülnek a származás szerinti tagállam által kiadott személyi azonosító számmal (adott esetben) vagy ennek alternatívájaként a származás szerinti tagállam kiállított személyazonosító okmány vagy úti okmány típusával és annak sorszámával. A formanyomtatványok kapcsolattartási adatokat is tartalmaznak, hogy lehetővé tegyék a tagállamoknak tájékoztatási kötelezettségük teljesítését. Mivel az irányelv mellékletei kihirdetésre kerülnek az Európai Unió Hivatalos Lapjában, azok a polgárok és a nemzeti hatóságok számára egyaránt elérhetők lesznek az EU valamennyi hivatalos nyelvén.

3. A 13. cikk módosításainak célja a mobilis uniós polgárok választási jogaira vonatkozó információcserére szolgáló jelenlegi rendszer észszerűsítése. Az e célból hozott intézkedések kiterjednek a III. mellékletben szereplő egységes adatkészlet létrehozására, amely a jelenleg kicserélt adatok mellett tartalmazza a származás szerinti tagállam által kiadott személyi azonosító számot (adott esetben) vagy a személyazonosító okmány vagy úti okmány típusát és a névjegyzékbe vétel dátumát. A módosítások emellett kifejezetten említést tesznek a Bizottság által a tagállamoknak kínált elektronikus eszközökről, amelyek a biztonságos adatcserét támogatják. Ugyanez a cikk korlátozza annak az intézkedésnek a hatókörét, amelynek értelmében a mobilis uniós polgárokat kizárólag az európai parlamenti választások esetében felveszik fogadó tagállam választói névjegyzékébe és a fogadó tagállam jelöltjeinek jegyzékbe, így megakadályozza a névjegyzékből való törlésüket más választások esetében. A Bizottság felhatalmazást kap arra, hogy végrehajtási jogi aktusokat fogadjon el a biztonságos eszköz működésével kapcsolatos feladatoknak és kötelezettségeknek a 19. cikkben említett vizsgálóbizottsági eljárással összhangban történő meghatározása céljából

4. A 17. cikk bevezeti tagállami végrehajtás rendszeres nyomon követését és az arra vonatkozó jelentéstételt. A jelentések statisztikai adatokat tartalmaznak a mobilis uniós polgároknak az európai parlamenti választásokon választópolgárként vagy jelöltként való részvételéről. Az irányelv által előirányzott intézkedések végrehajtásának megfelelőbb értékelése érdekében a tagállamokkal szemben elvárás, hogy javítsák az adott esetben választópolgárként vagy jelöltként névjegyzékbe vett mobilis uniós polgárok létszámára, és a szavazatot leadó mobilis uniós polgárok létszámára vonatkozó adatgyűjtésüket. A 18. cikk előírja, hogy 2029. évi európai parlamenti választásokat követő két éven belül értékelni kell az irányelv alkalmazását.

5. A 9., 10. és 13. cikk felhatalmazza a Bizottságot arra, hogy felhatalmazáson alapuló jogi aktusokat fogadjon el annak biztosítása érdekében, hogy a mobilis uniós polgárok által választóként vagy jelöltként történő névjegyzékbe vételükkor benyújtandó hivatalos nyilatkozatok mintái, valamint a tagállamok között kicserélendő adatkészletek továbbra is releváns adatokat tartalmazzanak. A 20. cikk az EUMSZ 290. cikkével összhangban meghatározza a felhatalmazás feltételeit.

6. A megkülönböztetésmentesség elvével összhangban a 14. cikk előírja a tagállamok számára, hogy biztosítsanak hozzáférést a mobilis uniós polgárok számára az előzetes szavazás, a postai szavazás, az elektronikus és az internetes szavazás ugyanazon eszközeihez, mint amelyek saját állampolgáraik rendelkezésére állnak az európai parlamenti választásokon.

7. A javaslat törli a „hivatalból” kifejezést a 9. cikk (4) bekezdéséből, összhangban az általános adatvédelmi rendeletnek az automatizált döntéshozatal korlátozására vonatkozó rendelkezéseivel. Emellett annak érdekében, hogy a mobilis uniós polgárok az állampolgárokkal azonos feltételek mellett férjenek hozzá az információkhoz, a tagállamok kötelesek értesíteni őket a választói névjegyzékből való törlésükről, ha saját állampolgáraik tekintetében is kötelesek ezt megtenni.